राधा जी के जन्म के पीछे एक कथा मिलती है। कहा जाता है कि एक बार गोलोक धाम में भगवान श्रीकृष्ण बैठे हुये थे। अचानक उनके हृदय में एक आनंद की लहर उठी। थोड़ी देर बाद कृष्ण का यही आनंद एक बालिका के रूप में प्रकट हुआ। यही बालिका राधा है। इसीलिए बिना राधा के नाम लिये, कृष्ण नाम के जाप का फल नहीं मिलता है। रावल और बरसाने में राधा जी के जन्मोत्सव का समारोह देखने लायक होता है। राधा जी का जन्म सुबह 4 बजे हुआ था इसीलिए जन्म का समारोह देर रात से ही शुरू हो जाता है। राधा का जन्‍म या फिर ये कहें कि राधा जी को कमल के पत्‍ते पर सोता हुआ पाया गया था। महाराज वृषभानु और उनकी पत्‍नी कीर्ति ने राधा को वहां से उठा कर अपनी बेटी बनाया। कहते हैं कि राधा जी ने तब तक अपनी आंखें नहीं खोली जब तक कि भगवान श्री कृष्‍ण का जन्‍म नहीं हो गया। राधा अष्‍टमी के दिन भक्‍त पूरा दिन व्रत रखते हैं। मंदिरों, आश्रमों में धूम मचाने लाखों भक्त जुटते हैं। राधा जी की मूर्ती को दूध से साफ कर के फूलों और गहनों से सजाया जाता है।